An IJsselmeer (nederlandeg [ˌɛi̯səlˈmeːʁ], da lavaret eo lenn an IJssel; Iselmar e frizeg) eo lenn vrasañ an Izelvroioù. Bas a-walc’h eo an dour el lenn-se (5 pe 6 m). En em astenn a ra war 1250 km² etre proviñsoù Flevoland, Noord-Holland ha Friz, el lec’h ma oa pleg-mor ar Zuiderzee gwechall. Dont a ra an anv eus anv ar stêr IJssel a daol he dour el lenn. Skrivañ a reer div lizherenn vras e deroù an anv e nederlandeg, rak sellout a reer ouzh an diftongenn IJ, er yezh-se, evel ul lizherenn hepken.